### Beslutning

Godkendt.

### Sagsfremstilling

## Resume og sagens baggrund

Energinet anmoder Kalundborg Kommune om at igangsætte planlægning for to nye højspændingsstationer, hhv. 400 kV [adresse] og 132 kV David Bruun st., i kommunen. Projektet sigter mod at erstatte eksisterende stationer og sikre områdets forsyningssikkerhed og forudsætter, at der udarbejdes et tillæg til kommuneplanen samt en lokalplan. Sagen lægger op til udvalgets beslutning om at indkalde ideer og forslag til planlægningen

## Indstillinger

Chefen for Plan, Byg og Miljø indstiller, at planlægningen igangsættes ved at indkalde ideer og forslag til planlægningen.

## Behandling

Teknik- og Miljøudvalget.

## Sagsfremstilling

Projektet er en del af en større plan, der sigter mod at fremtidssikre og tilslutte fremtidige anlæg og omfatter etablering af flere stationer samt demontering af eksisterende luftledningsanlæg og stationer.

Energinet oplyser følgende baggrund for projektet: "*Der er et behov for at forstærke og udbygge af transmissionsnettet i [adresse] ved Kalundborg. Udbygningen sker til dels for at sikre forsyningssikkerheden og fremtidens behov for mere strøm i området, men også på grund af Novo Nordisk udbygning. I den forbindelse ønskes der etableret fire nye stationer: 400 kV Åbjørn Nielsen, 132 kV David Bruun, 132 kV Onshøj og 50 kV Onshøj. Etableringen af de nye stationer er en del af et større projekt i området.*"

Administrationen bemærker, at Onshøj-stationerne vil blive forelagt til politisk beslutning på et senere tidspunkt.

Ansøgningen om igangsætning, samt et oversigtskort der viser projektets placering, er vedlagt som bilag.

Projektet er underlagt miljøvurderingsloven og Energinet agter at søge Miljøstyrelsen om en frivillig udarbejdelse af miljøvurdering af projektet.

Energinet oplyser, at det er en forudsætning, at den nye 400 kV højspændingsstation placeres direkte under 400 kV luftlinjen for at sikre opretholdelse af driften og forsyningssikkerheden.
Den kommende 132 kV [adresse] skal placeres i umiddelbar nærhed for at muliggøre transformering af strøm op til 400 kV på transmissionsnettet.

De nye stationer vil rumme et koblingsanlæg (AIS-anlæg) for 400 kV og 132 kV samt en manøvrebygning.

Administrationen anbefaler, at planlægningen igangsættes med indkaldelse af idéer og forslag til kommuneplanlægningen, idet der skalt udarbejdes tillæg til kommuneplanen. Såfremt indkaldelsen ikke medfører væsentlige bemærkninger, anbefaler administrationen at det konkrete planarbejde fortsættes i umiddelbar forlængelse af idéfasen.

## Økonomiske konsekvenser

Ingen.